‘ય હ ધરતી સોના ઉગલે, ઉગલે હીરા મોતી’- આ રાષ્ટ્રીય ગીતમાં એક વાત ઉમેરવાની બાકી છે. મૂંગી મૂંગી આ ધરતી માનવ જ નહીં પણ દરેક કોમના ઈશ્વર-અલ્લાહને ખુશ કરતી ધરતીની પુત્રી છે. અને તે પુત્રીનું નામ ફૂલ છે. કોણ જાણે કુદરતને પણ ખુશબોનો શોખ છે. આપણે હિન્દુ હોઈએ કે મુસ્લિમ, આપણે પ્રાર્થના કરીએ છીએ ત્યારે નાની સરખી અગરબત્તીની ખુશબો ફેલાવીએ છીએ. નાથદ્વારાના ભગવાન હોય કે મુસ્લિમ બિરાદરોની દરગાહ કે પવિત્ર ધામ હોય તે બધી ખુશબો અગરબત્તી કે ગૂગળનો ધૂપ કે કોઈને કોઈ કુદરતી સુગંધ ફેલાવાય છે. ફૂલો અને ફૂલોના વિશ્વવ્યાપી વેપાર અને ફૂલો કેવી કરામત કરે છે તે વિશે બહુ લખાયું છે- મેં પણ લખ્યું છે પણ ફૂલની ખુશબો જેટલી અજર-અમર છે તેટલો તેનો વિષય અમર-સુગંધ ફેલાવનારો છે. નાથદ્વારામાં ભગવાનની પૂજામાં વપરાતી સુગંધથી માંડીને હવે ફ્લાવર થેરપી એટલે કે ફૂલ ચિકિત્સા સુધી વાત પહોંચી છે. પરદેશમાં ગંધ-સુગંધ અને અમુક અમુક ફૂલોની પથારીમાં દરદીને સુવાડીને રોગ પણ સારા કરાય છે.